(Návrh)
NARIADENIE VLÁDY
Slovenskej republiky

z ... 2015

o postupe, rozsahu a náležitostiach poskytovania informácií o návrhu technického predpisu a návrhu predpisu s fiškálnou alebo finančnou požiadavkou

Vláda Slovenskej republiky podľa § 8a ods. 3  zákona č. 264/1999 Z. z. o technických požiadavkách na výrobky a o  posudzovaní zhody a o zmene a doplnení niektorých zákonov v znení neskorších predpisov (ďalej len „zákon“) nariaďuje:

§ 1
Predmet úpravy
(1)	Toto nariadenie upravuje
a)	podrobnosti postupu, náležitosti a formu poskytovania informácií o návrhu technického predpisu a o návrhu predpisu s finančnou alebo fiškálnou požiadavkou,
b)	spôsob pripomienkovania návrhu technického predpisu a návrhu predpisu s finančnou alebo fiškálnou požiadavkou,
c)	náležitosti a formu sprievodných dokumentov.

§ 2
Sprievodné dokumenty

(1)	Sprievodné dokumenty sú  
a)	dvanásťbodový notifikačný formulár, ktorého vzor je uvedený v prílohe 1. a sprístupnený na internetovej stránke Úradu pre normalizáciu, metrológiu a skúšobníctvo SR (ďalej len „úrad“)
b)	platné znenie právneho predpisu podľa ustanovenia ktorého bude návrh vydaný, alebo na základe ktorého sa zákon vykonáva,
c)	doložka o posúdení vplyvov návrhu.

(2)	V prípade návrhu technického predpisu, ktorý môže obmedziť predaj alebo používanie chemickej látky, prípravku alebo výrobku z dôvodu ochrany zdravia, spotrebiteľa alebo životného prostredia je sprievodným dokumentom, okrem sprievodných dokumentov uvedených v prvom odseku, prehľad všetkých údajov o predmetnej látke, prípravku alebo výrobku, o jeho známych dostupných náhradách alebo odkazy na ne, ak sú takéto informácie k dispozícii, predpokladané dopady na zdravie alebo ochranu spotrebiteľa alebo životné prostredie spolu s identifikáciou látky podľa osobitného predpisu.
(3)	V prípade odpovede na pripomienku alebo podrobné stanovisko Európskej komisie alebo členského štátu Európskej únie je odpoveď predložená formou šesťbodového notifikačného formulára, ktorého vzor je uvedený v prílohe 2. a sprístupnený na internetovej stránke úradu.
(4)	V prípade predloženia pripomienky alebo podrobného stanoviska k návrhu členského štátu Európskej únie, Európskeho združenia voľného obchodu a Turecka je pripomienka alebo podrobné stanovisko predložené formou šesťbodového notifikačného formulára, ktorého vzor je uvedený v prílohe 2. a sprístupnený na internetovej stránke úradu.
(5)	Zodpovedný orgán zašle úradu návrh technického predpisu a návrh predpisu o službe informačnej spoločnosti spolu so sprievodnými dokumentmi v listinnej a elektronickej podobe.
(6)	Informácie o technickej norme, ktorej znenie uvádzajú v návrhu technického predpisu a dôvody takéhoto postupu.

§ 3
Ostatné informácie uvedené v notifikačnom formulári

(1)	Ak sa na návrh vzťahuje informačná povinnosť podľa osobitného predpisu vyznačí zodpovedný orgán túto skutočnosť v notifikačnom formulári podľa § 2 ods. 1 písm. a).
(2)	Informácie poskytnuté podľa tohto nariadenia vlády nemajú dôverný charakter, ak o to zodpovedný orgán vyslovene nepožiada, nevyznačí a nezdôvodní túto skutočnosť v notifikačnom formulári podľa § 2 ods. 1 písm. a).

§ 4
Vnútrokomunitárne pripomienkové konanie

(1)	Návrh technického predpisu, ktorý zodpovedný orgán zaslal úradu je predmetom pripomienkovania Európskou komisiou a členskými štátmi Európskej únie, Európskeho združenia voľného obchodu a Turecka (ďalej len „vnútrokomunitárne pripomienkové konanie“).
(2)	Ak návrh obsahuje okrem technických požiadaviek aj  fiškálnu a finančnú požiadavku, nie je táto predmetom vnútrokomunitárneho pripomienkového konania.
(3)	Základná určená lehota je tri mesiace odo dňa registrácie návrhu Európskou komisiou.
(4)	Základná určená lehota podľa odseku 3 sa predĺži na
a)	štyri mesiace v prípade doručenia podrobného stanoviska počas vnútrokomunitárneho pripomienkového konania k návrhu predpisu o službe,
b)	šesť mesiacov v prípade doručenia podrobného stanoviska počas vnútrokomunitárneho pripomienkového konania k návrhu technického predpisu,
c)	dvanásť mesiacov ak Európska komisia v lehote podľa odseku 3 oznámi svoj zámer navrhnúť alebo prijať právny predpis v tejto veci, 
d)	dvanásť mesiacov ak Európska komisia v lehote podľa odseku 3 oznámi, že predmet úpravy je v pôsobnosti návrhu právneho predpisu predloženého Rade Európskych únie,
e)	osemnásť mesiacov ak Rada Európskej únie prijme spoločné stanovisko počas obdobia podľa písm. c) a d) tohto odseku,
f)	na nevyhnutne potrebný čas nad lehotu určenú podľa písm. b), ak podrobné stanovisko predložila Európska komisia, pokým táto neprednesie k odpovedi zodpovedného orgánu svoje súhlasné stanovisko.
(5)	Predĺžená určená lehota podľa odseku 4 písm. c), d) a e) zaniká, ak Európska komisia oznámi, že už nemá zámer prijať predpis v tejto veci alebo ak stiahne svoj návrh, alebo ak Rada Európskej únie, Európsky parlament alebo Európska komisia prijmú právny akt Európskej únie v tejto veci.
(6)	Odseky 2 až 4 sa neuplatňujú v prípade, ak zodpovedný orgán má preukázateľné dôvody pre záver, že:
a)	Slovenská republika je z naliehavých dôvodov spôsobených vážnymi a nepredvídateľnými okolnosťami súvisiacimi s ochranou zdravia a bezpečnosti ľudí, ochranou živočíchov, rastlín, morálky, a to najmä morálky maloletých, nútená vo veľmi krátkej dobe prijať technický predpis,
b)	Slovenská republika je z naliehavých dôvodov spôsobených okolnosťami súvisiacimi s ochranou bezpečnosti finančného systému, predovšetkým ochranou vkladateľov, investorov a poistencov, nútená vo veľmi krátkej dobe prijať technický predpis.
(7)	Zdôvodnenie prijatia opatrení podľa odseku 5 sa uvádza v notifikačnom formulári podľa § 2 písm. a).
(8)	Odseky 3 až 5 sa neuplatňujú v prípade, ak zodpovedný orgán predložil na vnútrokomunitárne pripomienkové konanie
a)	návrh technického predpisu, ktorý zakazuje výrobu určitého výrobku, pokiaľ neobmedzuje slobodný pohyb tovaru,
b)	návrh predpisu s fiškálnou alebo finančnou požiadavkou.

§ 5
Pripomienka a podrobné stanovisko zodpovedného orgánu

(1)	K návrhu technického predpisu členského štátu Európskej únie, Európskeho združenia voľného obchodu a Turecka, ktorý je predložený na vnútrokomunitárne pripomienkové konanie, môže zodpovedný orgán predložiť pripomienku alebo podrobné stanovisko v lehote do troch mesiacov od dátumu registrácie návrhu Európskou komisiou.
(2)	Podrobné stanovisko je možné predložiť, len ak návrh technického predpisu obmedzuje slobodný pohyb tovaru, slobodu poskytovania služieb alebo slobodu usadiť sa poskytovateľovi služby.
(3)	Podrobné stanovisko nie je možné predložiť
a)	k fiškálnym alebo finančným požiadavkám návrhu. 
b)	k aspektom návrhu predpisu o službách, ktoré vyplývajú z jazykovej, kultúrnej alebo národnej rôznorodosti členského štátu Európskej únie, Európskeho združenia voľného obchodu a Turecka.

§ 6
Týmto nariadením sa preberajú a vykonávajú právne záväzné akty Európskej únie uvedené v prílohe č. 4.

§ 7
Zrušujúce ustanovenie

Týmto nariadením sa zrušuje nariadenie vlády Slovenskej republiky č. 453/2002 Z. z. o postupoch pri poskytovaní informácií v oblasti technických predpisov a technických noriem.

§ 8
Toto nariadenie vlády nadobúda účinnosť .....

Príloha č. 1  
                                                                                               k nariadeniu vlády č. xx/2015 Z. z. 

 Vzor notifikačného formulára

1. Osobitný kód
Vyplní Európska komisia.
2. Členská krajina (odosielateľ oznámenia)
Uviesť: Slovenská republika
3.A. Oznamujúce stredisko (Kontaktné miesto SR)
Uviesť: 
Úrad pre normalizáciu, metrológiu a skúšobníctvo SR
Centrálna jednotka pre smernicu 98/34/ES
P.O.Box 76 
Štefanovičova 3
810 05  Bratislava
telefón: + 421 2 5249 3521; 
e-mail: 9834@normoff.gov.sk 
3.B. Zodpovedný orgán
Uviesť názov, adresu a kontakt na zodpovedný orgán.
4. Číslo oznámenia a kód produktu
Číslo oznámenia vyplní Komisia, kód výrobku určí zodpovedný orgán podľa prílohy č. 3.
5. Názov navrhovaného technického predpisu
Uviesť plný názov návrhu technického predpisu alebo návrhu predpisu s fiškálnou alebo finančnou požiadavkou.
6. Výrobky alebo služby, ktoré sú návrhom upravované
Uviesť výrobky alebo služby, ktoré návrh upravuje.
7. Oznámenie sa uskutočňuje aj na základe inej oznamovacej povinnosti podľa iného právneho predpisu Európskej únie
V tomto bode zodpovedný orgán uvádza plný názov právneho predpisu Európskej únie, na základe ktorého sa návrh technického predpisu oznamuje.
8. Zhrnutie obsahu návrhu
Uviesť zhrnutie navrhovanej právnej úpravy v rozsahu maximálne 20 riadkov vystihujúcich podstatu predpisu. Jasný popis je dôležitý pre jeho správne pochopenie prekladateľmi. V popise je potrebné vyhýbať sa skratkám.
Je potrebné uviesť aj niekoľko kľúčových slov vystihujúcich podstatu návrhu, ktoré uľahčia elektronické vyhľadávanie informácií.
9. Stručné zdôvodnenie
Uviesť krátke zdôvodnenie navrhovaných právnych úprav v rozsahu maximálne 10 riadkov. 
Je potrebné uviesť, či je v navrhovanom predpise zahrnutá klauzula o vzájomnom uznávaní; a v ktorom ustanovení sa takáto klauzula nachádza. 
Neopakovať informácie, ktoré už boli uvedené v predchádzajúcom bode oznamovacieho formulára.
10. Základný text
a)	Zodpovedný orgán uvádza názov právneho predpisu podľa § 2 ods. 1 písm. b), ktorý zasiela spolu s návrhom právneho predpisu alebo návrhu predpisu s fiškálnou alebo finančnou požiadavkou. 
b)	Ak už bol predpis podľa písmena a) zaslaný v rámci iného oznámenia, je potrebné uviesť číslo tohto oznámenia.
c)	Ak zodpovedný orgán oznamuje návrh opakovane podľa § 8a ods. 2 písm. d) zákona, je potrebné uviesť číslo pôvodného oznámenia.
d)	Ak základný text neexistuje, zodpovedný orgán uvedie túto informáciu. 
e)	Ak zodpovedný orgán zasiela návrh so zdôvodnením podľa § 2 ods. 2 tohto nariadenia, vyznačí túto skutočnosť v tomto bode. 
11. Zrýchlený postup
Uviesť „Áno“ alebo „Nie“ podľa skutočnosti, či ide o postup podľa § 4 ods. 6 tohto nariadenia.
12. Zdôvodnenie zrýchleného postupu
Ak je v bode 11 tohto formulára uvedená odpoveď "Áno", zodpovedný orgán uvedie v tomto bode zdôvodnenie.
13. Dôvernosť
Uviesť „Áno“ alebo „Nie“, podľa toho, či sa žiada o dôverné zaobchádzanie s návrhom technického predpisu alebo návrhom predpisu s fiškálnou alebo finančnou požiadavkou.
V prípade odpovede  “Áno” uvedie zodpovedný orgán zdôvodnenie.
14. Fiškálne opatrenie
Uviesť, „Áno“ v prípade ak ide o návrh predpisu s fiškálnou alebo finančnou požiadavkou.
15. Doložka o posúdení vplyvov návrhu
Zodpovedný orgán uvedie informáciu, či s návrhom technického predpisu alebo predpisu s fiškálnou alebo finančnou požiadavkou zasiela aj doložku o posúdení vplyvov.
16. TBT a SPS
Zodpovedný orgán uvedie informáciu o tom, či sa návrh oznamuje aj podľa Dohody WTO o technických prekážkach obchodu alebo podľa Dohody WTO o uplatňovaní sanitárnych a fytosanitárnych opatrení.
16.1	Aspekty TBT
Uviesť „Áno“ alebo „Nie“, podľa toho, či návrh bude oznámený podľa Dohody WTO o technických prekážkach obchodu.
V prípade odpovede „Nie“ musí byť vyznačená jedna z týchto možností.

a)		Návrh nie je technický predpis ani postup posudzovania zhody v zmysle Prílohy 1 Dohody WTO/TBT.
b)		Návrh je v zhode s medzinárodnou normou.
c)		Návrh nemá významný vplyv na medzinárodný obchod.
16.2 Aspekty SPS
Uviesť „Áno“ alebo „Nie“, podľa toho, či návrh bude oznámený podľa Dohody WTO o uplatňovaní sanitárnych a fytosanitárnych opatrení.
V prípade odpovede „Nie“ musí byť vyznačená jedna z týchto možností.

a)		Návrh nie je sanitárne ani fytosanitárne opatrenie v zmysle Prílohy A Dohody WTO/SPS.
b)		Obsah návrhu je v podstate rovnaký ako jedna z medzinárodných noriem, pokynov alebo odporúčaní.
c)		Návrh nemá významný vplyv na medzinárodný obchod.

Príloha č. 2  
                                                                                               k nariadeniu vlády č. xx/2015 Z. z. 

 Vzor notifikačného formulára

1.	Osobitný kód
Vyplní Európska komisia
2.	Členská krajina
Uviesť:  Slovenská republika
3.A.	Oznamujúce stredisko
Úrad pre normalizáciu, metrológiu a skúšobníctvo SR
Centrálna jednotka pre smernicu 98/34/ES
P.O.Box 76 
Štefanovičova 3
810 05  Bratislava
Tel/fax : + 421 2 5249 3521
e-mail: 9834@normoff.gov.sk
3.B. 	Zodpovedný orgán
Uviesť názov, adresu a kontakt na zodpovedný orgán.
4.	Číslo oznámenia
Zodpovedný orgán uvedie pridelené číslo k návrhu technického predpisu alebo návrhu s fiškálnou alebo finančnou požiadavkou, ktorý zasielal alebo ku ktorému predkladá pripomienku alebo podrobné stanovisko.
5.	Článok smernice 98/34/ES 
	Zodpovedný orgán pri komunikácii, ktorá sa týka podrobného stanoviska uvedie odkaz na článok 9.2 smernice 98/34/ES. Pri komunikácii, ktorá sa týka pripomienok uvedie odkaz na článok 8.2 smernice 98/34/ES.
6.	Text podrobného stanoviska, pripomienky a odpovede na ne

Príloha č. 3  
                                                                                               k nariadeniu vlády č. xx/2015 Z. z. 

B00	CONSTRUCTION	STAVEBNÍCTVO	
B10	Construction materials	Stavebné materiály	
B20	Safety	Bezpečnosť	
B30	Environment	Životné prostredie	
			
C00A	AGRICULTURE, FISHING AND FOODSTUFFS	POĽNOHOSPODÁRSTVO, RYBÁRSTVO A POTRAVINY	
C10A	Fishing	Rybárstvo	
C20A	Agriculture, hunting	Poľnohospodárstvo, poľovníctvo	
C30A	Veterinary services	Veterinárne služby	
C40A	Pesticides and pesticide residues	Pesticídy a rezíduá pesticídov	
C50A	Foodstuffs	Potraviny	
C60A	Labelling	Označovanie	
C70A	Contaminants	Kontaminanty	
C80A	Additives, vitamins, minerals and flavourings	Prídavné látky, vitamíny, minerály a ochucovadlá	
C90A	Well-being of animals and pets	Dobrá starostlivosť o zvieratá a domáce zvieratá	
CA0A	G.M.O.	GMO (geneticky modifikované organizmy)	
			
C00C	CHEMICALS	CHEMICKÉ LÁTKY	
C10C	Hazardous substances and preparations	Nebezpečné látky a prípravky	
C20C	Greenhouse gases or gases that deplete the ozone layer	Plyny spôsobujúce skleníkový efekt alebo plyny narušujúcu ozónovú vrstvu	
C30C	Heavy metals	Ťažké kovy	
C40C	Chemical fertilisers	Chemické hnojivá	
C50C	Detergents, cleaning products	Detergenty, čistiace prostriedky	
			
C00P	PHARMACEUTICALS AND COSMETICS	FARMACEUTICKÉ LÁTKY A KOZMETIKA	
C10P	Pharmaceuticals	Farmaceutické látky	
C20P	Cosmetics	Kozmetika	
C30P	Pharmacopoeias	Liekopisy	
			
H00	DOMESTIC AND LEISURE EQUIPMENT	ZARIADENIA PRE DOMÁCNOSŤ A VOĽNÝ ČAS	
H10	Games of chance	Hazardné hry 	
H20	Sporting equipment	Športové náradie	
H30	Toys	Hračky	
			
I00	MECHANICS	TECHNIKA	
I10	Metrology	Metrológia	
I20	Pressure equipment, gas appliances and boilers	Tlakové zariadenia, plynové spotrebiče a kotle	
I30	Lifting machines and equipment	Dvíhacie stroje a zariadenia	
I40	Containers and tanks	Kontajnery a cisterny	
			
N00E	ENERGY, MINERALS, WOOD	ENERGIA, MINERÁLY, DREVO	
N10E	Minerals, wood, paper	Minerály, drevo, papier	
N20E	Electricity	Elektrina	
N30E	Gas	Plyn	
N40E	Petroleum products	Výrobky z ropy	
			
S00S	HEALTH, MEDICAL EQUIPMENT	Zdravie, zdravotnícke prístroje	
S10S	Medical devices	Zdravotnícke pomôcky	
S20S	Balneology	Balneológia	
S30S	Gene therapy	Génová terapia	
			
S00E	ENVIRONMENT	ŽIVOTNÉ PROSTREDIE	
S10E	Packaging	Obaly	
S20E	Waste	Odpady	
S30E	Pollution	Znečistenie	
S40E	Organic fertilisers, purification sludge	Organické hnojivá, vyčistené kaly	
S50E	Environmentally-friendly measures	Opatrenia priaznivé pre životné prostredie	
S60E	Fauna and flora	Fauna a flóra	
S70E	Hazardous substances	Nebezpečné látky	
S80E	Greenhouse gases or gases that deplete the ozone layer	Plyny spôsobujúce skleníkový efekt alebo plyny narušujúcu ozónovú vrstvu	
			
T00T	TRANSPORT	DOPRAVA	
T10T	Air transport	Letecká doprava	
T20T	Sea and river transport and navigation on inland waterways	Námorná a riečna doprava a navigácia na vnútrozemských vodných cestách	
T30T	Rail transport	Železničná doprava	
T40T	Urban and road transport	Mestská a cestná doprava	
T50T	Transport of dangerous substances	Preprava nebezpečných látok	
			
V00T	TELECOMS	TELEKOMUNIKÁCIE	
V10T	Radio interfaces	Rádiové rozhranie	
V20T	Terminal equipment	Koncové zariadenia	
			
X00M	GOODS AND MISCELLANEOUS PRODUCTS	TOVARY A RÔZNE VÝROBKY	
X10M	Precious metals	Vzácne kovy	
X20M	Arms and munitions	Zbrane a strelivo	
X30M	Textiles and furnishings	Textil a bytové zariadenia	
X40M	Labelling and advertising	Označovanie a reklama	
X50M	Steel	Oceľ	
			
SERV	98/48/EC SERVICES	Služby informačnej spoločnosti	
SERV10	Electronic signature	Elektronický podpis	
SERV20	Electronic commerce	Elektronický obchod	
SERV30	Media	Média	
SERV40	Domain names	Názvy domén	
SERV50	Protection of privacy	Ochrana osobných údajov	
SERV60	Internet services	Internetové služby	

Príloha č. 4  
                                                                                               k nariadeniu vlády č. xx/2015 Z. z. 

Zoznam preberaných a vykonávaných právne záväzných aktov Európskej únie

Smernica Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (mimoriadne vydanie Ú. v. EÚ, kap. 13/zv. 20) v znení smernice Európskeho parlamentu a Rady 98/48/ES z 20. júla 1998 (Ú. v. ES L 217, 5. 8. 1998), Aktu o podmienkach pristúpenia pripojeného k Zmluve o pristúpení Slovenskej republiky k Európskej únii (Ú. v. EÚ L 236, 23. 9. 2003), smernice Rady 2006/96/ES z 20. novembra 2006 (Ú. v. EÚ L 363, 20. 12. 2006) a v znení nariadenia Európskeho parlamentu a Rady (EÚ) č. 1025/2012 z 25. októbra 2012, o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14. 11. 2012).